钦定古今图书集成/明伦汇编/闺媛典/第030卷 > 《南阳郡君谢氏墓志铭》宋·欧阳修
## 钦定古今图书集成/明伦汇编/闺媛典/第030卷 > 《南阳郡君谢氏墓志铭》宋·欧阳修

庆历四年秋，予友宛陵梅圣俞来自吴兴，出其《哭内》
之诗而悲曰：“吾妻谢氏亡矣，丐我以铭而葬焉。”予未
暇作，居一岁，中书七八至，未尝不以谢氏铭为言，且
曰：“吾妻，故太子宾客讳涛之女，希深之妹也。希深父
子为时闻人，而世显荣。谢氏生于盛族，年二十以归
吾，凡十七年而卒，卒之夕，敛以嫁时之衣。甚矣，吾贫
可知也。”然谢氏怡然处之，治其家有常法，其饮食器
皿，虽不及丰侈，而必精以旨；其衣无故新，而澣濯缝
纫必洁以完。所至官舍虽庳陋，而庭宇洒扫必肃以
严；其平居语言容止，必怡以和。吾穷于世久矣，其出
而幸与贤士大夫游而乐，入则见吾妻之怡怡而忘
其忧，使吾不以富贵贫贱累其心者，抑吾妻之助也。
吾尝与士大夫语，谢氏多从户屏，窃听之间则尽能
商榷其人才之贤否及时事之得失，皆有条理。吾官
吴兴，或自外归，必问曰：“今日孰与饮而乐乎？闻其贤
者也则悦，否则叹曰：‘君所交皆一时贤隽，今与是人
饮而欢耶’！”是岁南方旱，仰见飞蝗而叹曰：“今西兵未
解，天下重困，盗贼暴起于两淮，而天旱且蝗如此。我
为妇人，死而得君葬我，幸矣。其所以能安吾贫而不
困者，其性识明而知道理，多类此。其生也，迫吾之贫
而殁也，又无以厚焉。”谓“惟文字可以著其不朽，且其
平生尤知文章为可贵，殁而得此，庶几以慰其魂，且
塞予悲。”此吾所以请铭于子之懃也若此，予忍不铭？
夫人享年三十七，用夫恩封南阳县君。二男一女，以
某年七月某日卒于高邮梅氏。世葬宛陵，以贫不能
归也。某年某月某日，葬于润州之某县某原。《铭》曰：
“高崖断谷兮，京口之原。山苍水深兮，土厚而坚。居之
可乐兮，卜者曰然。骨肉虽土兮，魂气则天。何必故乡
兮，然后为安。”